Datum en plek van nasionale biddag bekendAngus Buchan. Foto: Facebook Die evangelis Angus Buchan het vroeër verlede maand bekend gemaak ŉ nasionale biddag sal op 22 April gehou word. “Ons gaan op 22 April ŉ nasionale dag van gebed hou en doen ŉ beroep op alle mense van regoor die land, van Tzaneen tot in die Kaap en van Upington tot in Durban, om bymekaar te kom – een miljoen van ons.” “Ons is moeg vir mense wat die reg in eie hande neem. Ons gaan die Here vra om geregtigheid, vrede en hoop in die land te bewerkstellig”. Honderde sukkel egter om akkommodasie vir daardie naweek te kry en vra dat die ‘diens’ regstreeks uitgesaai word. Dié biddag sal op Saterdag 22 April 2017 op die Wilde Als-plaas net noord van Bloemfontein plaasvind. Dit sal omstreeks 14:00 begin en rondom 17:00 eindig. Toegang is gratis. “Ek glo regtig dit is ons laaste kans om weer normaliteit terug te bring na Suid-Afrika. Kanselleer al jou afsprake en vergaderings en maak seker dat jy dié dag hier is. Ek was nog nooit so opgewonde in my lewe nie,” het hy gesê.